google/wiki40b huggingface dataset:
William Sublette

Bakgrunn

William Sublette var sønn av vertshusverten Phillip Sublette og hans hustru Isabella. Han var en av fem brødre som alle skulle bli prominente i pelshandelen i Vesten: William, Milton, Andrew, Pinkney og Solomon.  Da William var 18 år gammel flyttet familien fra Kentucky til Saint Charles i Missouri.

Pelsjeger, «Mountain Man»

Han var byens politioppsynsmann da han i 1822 ble ansatt som pelsjeger av William Ashleys Rocky Mountain Fur Company.
Som medlem av William Ashleys pelshandelsbrigade deltok Sublette i Arikarakrigen i 1823. Han ble nå trapper i Rocky Mountains og deltok med Jedediah Smith i årslange jaktekspedisjoner.

Rocky Mountain Fur Company

I 1826 kjøpte Sublette sammen med Jedediah Smith og David Jackson Rocky Mountain Fur Company. Sublette og hans kompanjonger ble nå ansvarlige for forskyninger til pelsjegerne i fjellene samtidig som de fikk store gevinster fra handelen med de pelsverk de kjøpte. Sublette ble i 1830 den første som benyttet vogner for å føre fornødenheter til Rocky Mountains;  tidligere hadde man bare benyttet seg av klovdyr. Den sviktende lønnsomheten i pelshandelen på grunn av indianerangrep (44 av selskapets ansatte var blitt drept) og den avtagende etterspørsel etter beverpelser førte imidlertid til at selskapet ble oppløst samme år. 
Sublette kjøpte en landgård, Sulfur Spring utenfor Saint Louis der han slo seg ned for en tid.

Sublette & Campbell

Sublette begynte i 1831 med handelsferder til Santa Fe, men sluttet med det da Jedediah Smith døde samme år Han vendte tilbake som pelsjeger i fjellene og ble såret i en strid med indianere nær et rendezvous i 1832 ved Pierre's Hole i dagens Idaho. Meldingen om Sublettes reise med vogn over  South Pass og tilbake spredte seg gjennom pressen. 
Atter tilbake i Saint Louis opprettet han et selskap sammen med Robert Campbell som gikk under navnet Sublette & Campbell. Det var den eneste konkurrenten til American Fur Company og vant sine fremganger ved en generøs bruk av alkohol ved handelen med indianerne. Fort Laramie ble grunnlagt i 1834 av Sublette som selskapets handelsfaktori.

Senere liv

Sublette & Campbell ble oppløst i 1840 og William Sublette slo seg ned i Saint Louis der han drev forretning og begynte å engasjere seg politisk. I 1844 giftet han seg med Frances Hereford. Året derpå døde han i Pittsburgh under en reise.
Nord-Varanger

Nord-Varanger er en tidligere selvstendig kommune i Finnmark, opprinnelig del av Vadsø formannskapsdistrikt. I tidligere tider skilte man mellom Vadsø kjøpstad og Vadsø landsogn, men i kommunal forstand var de én enhet til 1. januar 1894 da landsognet tok navnet Nord-Varanger og ble egen kommune med 1 296 innbyggere.
1. januar 1964 ble Nord-Varanger slått sammen med Vadsø til den nye Vadsø kommune. Nord-Varanger hadde ved sammenslåingen 1 587 innbyggere.
Zoltán Gera

West Bromwich Albion

Han kom til West Bromwich Albion juli 2004 fra den ungarske klubben Ferencvárosi TC for 1,5 millioner pund. Han debuterte 14. august 2004 da han kom inn for Andy Johnson i det 87. spilleminutt. Kampen endte uavgjort mot Blackburn Rovers. Den første kamp han startet var 25. august 2004 mot Tottenham Hotspur.

Fulham

Den 9. juni 2008 avslo han en ny kontrakt med West Bromwich og gikk gratis til Fulham. Han signerte en treårskontrakt med sin nye klubb 11. juni 2008. Han debuterte for klubben i åpningskampen for Premier League 2008-09, en kamp som Fulham tapte 2-1 til nyopprykkede Hull. 
Senere samme sesong kom hans første mål. Bare minutter etter at han ble byttet innpå, scoret han Fulham sitt andre mål i 2-0 seieren over regjerende seriemestere Manchester United.

Landslaget

Han ble tatt ut i Ungarns EM-tropp til EM i Frankrike 2016.

Personlig liv

Gera giftet seg den 19. juni 2004, og den 15. mars 2008 ble han far til ei jente, Hanna. Etter denne fødselen fikk han tillatelse av landslagstrener Péter Várhidi til å droppe Ungarns vennskapskamp mot Slovenia for å tilbringe tid sammen med familien. 
I 2005 deltok han i en reklamefilm for Pepsi sammen med Thierry Henry, David Beckham, Roberto Carlos, Ronaldinho og Raúl.
Phon

Phon er en måleenhet for hørenivå innen psykoakustikken. En Phon er en enhet av samme størrelse som en desibel (dB). Som med dB tilsvarer en økning på 3 Phon en dobling av lydstyrken, mens en økning på 10 Phon tilsvarer at lydstyrken øker ti ganger (som dB-skalaen er Phon-skalaen logaritmisk).
Med Phon-målet forsøker en å kvantifisere hvor sterk enhver sinusformig lyd subjektivt vil oppfattes av et menneske. Definisjonen på en Phon fremkommer ved å sammenligne en hvilken som helst kjent ren tone med en 1000 Hz tone med et nivå som oppfattes like sterkt. Phon-verdien finnes et antall dB over høreterskelen (dvs. grensen for hvor svak lyd et menneske med normal hørsel kan høre) ved 1000 Hz. 0 Phone er altså på grensen til det hørbare. Normering til generell bruk fremkommer ved å ta et gjennomsnitt av målinger for mange mennesker.

Phone, dB og Sone

Phon-skalaen er for en stor del erstattet med dB-skalaer med forskjellige veiekurver. I støyregelverket fastsettes de fleste tillatte og anbefalte grenseverdier i dBA (dvs. en A-veiet dB-skala, med størst vekt på de frekvensene mennesker hører best). Det finnes ingen enkel formel for å konvertere mellom Phon og dBA, men 40 og 60 Phon tilsvarer henholdsvis ca. 29,2 og 35,8 dBA.
En annen måleenhet i psykoakustikken er Sone. 1 Sone tilsvarer 40 Phon, og en økning på 10 Phone tilsvarer en dobling av Sone-verdien. 50 Phone tilsvarer 2 Sone, 60 Phon tilsvarer 4 Sone osv.

Phon-skalaen er normert i ISO 226:2003. Den er, som desibel, ikke en SI-enhet.
Sjeselong

En sjeselong (fra fransk, egentlig 'langstol', av chaise 'stol' og longue 'lang') er en slags sofa uten rygg som ofte er opphøyd i den ene enden.
Stiftung Preußische Seehandlung

Stiftung Preußische Seehandlung er en tysk stiftelse med sete i Berlin, som ble grunnlagt i den 18. juli 1983. Dens formål er å fremme vitenskapelige arbeider som belønnes med en prisutdeling. Stiftelsen gir stipender til forfattere fra Øst-Europa, støtte til forskningsprosjekter og bokutgivelser, økonomisk bistand til muséene i Berlin, og arrangerer den årlige utdelingen av Teaterprisen i Berlin under Teaterfestivalen i Berlin.
Fokus for stiftelsen er arbeider innenfor Preussens og Brandenburgs historie. Stiftelsen deler videre ut Friedlieb-Ferdinand-Runge prisen, Berlins litteraturpris, og – sammen med Senatsverwaltung für Wissenschaft, Forschung und Kultur siden 1993, Rahel-Varnhagen-von-Ense-medaljen.
Bako nasjonalpark

Flora

Bako inneholder nesten alle type planteliv som finnes på Borneo, med over 25 distinkte typer vegetasjon fra sju komplette økosystemer: strandvegetasjon, klippevegetasjon, kerangas eller hedeskog, mangrove, blandet skog av dipterocarpaceae dipterocarp, padang eller gresslettevegetasjon og torv- og sump-områder. Det uvanlige plantelivet innbefatter en rekke kjøttetende planter (fire arter av kannebærere, soldogger, blærerøtter) i tillegg til en stort antall ulike tre og andre plantearter.

Fauna

Bako er hjemmet til omtrent 150 utryddingstruede neseaper, som er endemiske for Borneo, og parken har blitt kalt "den beste plassen å se neseaper i Sarawak". Andre dyr er java-aper, sølvlangur, grobladekorn, sus barbatus fra Borneo, varaner og otrer. Alle disse finnes i skogen, og i tillegg nær leiren som tjerner som hovedkvarteret på Telok Assam-stranden. Bako er også hjemmet til flere øgle- og slangearter, de fleste harmløse. Nasjonalparken er en fascinerende sted for å betrakte fugler, med over 150 kjente arter. Bakos nattdyr innbefatter skjermflygere, skjelldyr, dvergmoskusdyr, forskjellige arter av fruktetere og flaggmusetende insekter, spøkelsesaper, tregloris og palmesivetter.
Garden State

Handling

Den middelmådige skuespilleren Andrew Largeman (Zach Braff) lever et mismodig liv i en tåke av beroligende midler og holder til i Los Angeles. Han har ikke vært på hjemstedet sitt på ni år, men når moren dør returnerer han dit for å delta i begravelsen og dessuten møte noen gamle venner, samt gjøre opp med sin far (Ian Holm), som han ikke har det beste forholdet til etter at han ble tvunget inn på en psykisk institusjon langt unna. Han ble også gitt beroligende midler mot sinnet han gikk konstant rundt med etter å ha vært sterkt medvirkende til at moren ble lam (noe faren fremdeles skylder på ham for). Han lider grunnet pillene av en kortvarig, men smertefull hodepine, og går derfor til legen mens han er hjemme. Der møter han den positive, livsglade, energifulle Sam (Natalie Portman), og sammen med henne får Andrew sakte, men sikkert tilbake livsgnisten.
Giro d'Italia

Historie

Den første utgaven av Giro d'Italia startet 13. mai 1909 med åtte etapper fordelt på 2448 km. Luigi Ganna vant rittet. Giroen var inspirert av Tour de France, og på samme måte som det franske rittet var tenkt å promotere L'Auto, hadde Emilio Camillo Costamagna, redaktøren i La Gazzetta dello Sport  håp om å bedre opplaget.

Trøyene i Giro d'Italia

Mens sammenlagtlederen av Tour de France kjører med en gul trøye, har lederen i Giro d'Italia siden 1931 kjørt i Maglia rosa (rosa trøye), etter sponsorens rosa avis. Fra 1989 til 2006 var det også med en blå trøye, Maglia azzurra. Den ble båret av lederen i intergiro-konkurransen som var basert på passeringstider på gitte spurtpriser underveis på etappene. I 2012 kom den blå trøya med igjen, da den grønne klatretrøya ble blå.
 Maglia rosa – sammenlagt 
 Maglia ciclamino – poengkonkurransen  
 Maglia azzurra – klatretrøye 
 Maglia bianca – ungdomskonkurransen (fra 2007)

Etappeseire

Ingen har vunnet flere etapper i Giro d'Italia enn Mario Cipollini. Han tok 42 etappeseire i perioden 1989–2003. Alessandro Petacchi har rekorden med flest etappeseire i en og samme utgave; i 2004 vant han ni av etappene.
Fem nordmenn har vunnet etapper i Giro d'Italia: Knut Knudsen (seks etapper), Dag Erik Pedersen (tre etapper), Kurt Asle Arvesen (to etapper), Thor Hushovd (en etappe) og Edvald Boasson Hagen (en etappe + lagtempo).
Eggert Munch

Eggert Munch (født omkring 1685 i Vågå, død 2. september 1764 i Halden) var en norsk maler, kjent for sine altertavler og portrettmalerier.
Han var sønn av prest og maler Henning Sigvardssøn Munch (1646–1695) og Anna Glostrup (1645–1731). Mora var sønnedatter av Oslobispen Niels Simonsen Glostrup (død 1639) og hadde i sitt første ekteskap vært gift med Eggert Stockfleth (1635–1681), som var prest i Vågå fra 1667. Eggerts far Henning overtok som prest i 1681 og giftet seg med enken. Han var av slekten Munk fra gården Blakar i Lom. Den har ingen kjent kobling til de danske slektene Munch og maleren Edvard Munch, etterkommer av senere prester i Vågå med samme etternavn.
Faren, som var prest i Vågå kirke, var også maler. Han døde da Eggert (hans eneste sønn) var bare ti år gammel. Eggert arvet farens malersaker og flyttet i 1696 til sin farbror Anders Munch (1668–1737), som var sogneprest i Dollerup ved Viborg i Danmark. Derfra bar det til København, der han var frem til rundt 1717. Derpå bodde han i Trondheim til 1723, da han flyttet til heimbygda Vågå, der nevnte farbror Anders nettopp var blitt prest. Eggert bodde hos ham til omkring 1737, det året farbroren døde. Fra 1746 vet man at han bodde i Halden hos sin velgjører, sagmester Peter Blix.
Eggert malte portretter og altertavler, men det er kun ett i hver kategori som med sikkerhet (signert) er hans verk. Resten blir antagelser. Flere av altertavlene har motiver fra de flamske malerne Rubens og Rembrandt. Ofte gjorde teknikken at disse ble speilvendt. Altertavlen i Halsa kirke sies å være av Eggert Munch (1732). Flere votivtavler i Lom stavkirke (fra 1100-tallet) og i Skjåk kirke (innviet i 1752) antas å være laget av ham. I Nordsinni kirke i Nordre Land (innviet 1759, ikke langt fra Lom), viser altertavlen nedtagelsen fra korset (efter Rembrandt), liksom i Ås kirke (Vestre Toten). I Lunde kirke (Nordre Land) (innviet 1769) er motivet Laurentius' martyrium. I Fluberg kirke (innviet 1703) i Søndre Land finnes et Rubens-lignende maleri av Eggert Munch, malt mellom 1752 og 1756, i den tiden Peder Aadnes (1739–1792) var hans læregutt. Fra Haldenperioden antar man at altertavlene i Prestebakke kirke ved Halden (innviet 1795) og Kristi lidelse på korset (malt 1749) i Immanuels kirke (innviet 1833) er malt av Eggert Munch. I Hvaler kirke (1100-tallet) finnes også en av hans altertavler.
Eggert Munch døde ugift og fallitt i 1764 og etterlot seg en koffert av selskinn og ei nattlue med tretti riksdaler i. Slektsgranskeren Thomle skrev en artikkel om ham i 1908. Arbeider av ham finnes ellers på Norsk Folkemuseum på Bygdøy i Oslo, og i Oslo bymuseum.
Følgende portretter antas å være av Eggert:
Boksing under Asialekene 2014

Boksing under Asialekene 2014. Boksing var en av flere sporter under de 17. Asialekene som ble arrangert i Incheon i Sør-Korea.  Det var sekstende gangen som boksing var på programmet under Asialekene og andre gangen som boksing for kvinner var med i lekene. Bokseturneringene ble avviklet i perioden 23. september til 3. oktober 2014. Det  var ti vektklasser for menn og tre for kvinner. 216 utøvere fra 34 nasjoner deltok. Alle tapende semifinalister fikk bronsemedaljer.
Elsfjorden

Elsfjorden er en fjordarm av Ranfjorden i Vefsn kommune i Nordland. Fjorden har innløp mellom Hattneset i sørøst og Skarpsundet på vestsiden av Hemneshalvøya i nordvest og strekker seg 8 kilometer sørover til Elsfjord i bunnen av fjorden. Østover fra Hattneset går Sørfjorden.
Nordlandsbanen går langs østsiden av fjorden. På vestsiden av fjorden ligger Fuglstranda med Elsfjord naturreservat, et skogområde som er fredet gjennom verneplanen for barskog.
A Fine Romance (sang)

«A Fine Romance» er en amerikansk sang komponert av Jerome Kern med tekst av Dorothy Fields til filmen Swing Time fra 1936. I filmen ble sangen fremført av Fred Astaire og Ginger Rogers. Senere har den blitt spilt inn av blant annet Ella Fitzgerald, Judi Dench, Billie Holiday, Marilyn Monroe og Lena Horne.

Kjente versjoner

Fred Astaire og Ginger Rogers introduserte sangen i filmen Swing Time fra 1936.
Louis Armstrong og Ella Fitzgerald spilte inn sangen i 1957. Fitzgerald spilte også inn en versjon av sangen som ble utgitt i 1963.
Judi Denchs versjon av sangen ble kjenningsmelodien for den britiske TV-serien A Fine Romance, som hun spilte i sammen med ektemannen Michael Williams. 
Lena Hornes versjon av sangen ble inkludert i filmen Priscilla, ørkenens dronning fra 1994. Sangen er også inkludert i musikalen Priscilla Queen of the Desert, som er basert på filmen. 
Sangen har også blitt spilt inn av blant andre Billie Holiday, Marilyn Monroe, Frank Sinatra og Margaret Whiting.
Guaiwei

Guaiwei (tradisjonell kinesisk: 怪味, forenklet kinesisk:怪味, pinyin: Guài wèi) er en krydderblanding innen Szechuankjøkkenet i kinesisk matlaging. Den er populær i Sichuan, men sjeldent benyttet utenfor denne provinsen, i motsetning til yuxiang, en annen av regionens kryddermiksturer. Guaiwei finnes i flere former, men kan i grunnen betraktes som en kombinasjon av yuxiang og mala-krydder med et stort innslag av sesam og sure ingredienser.
Forberedelsen av krydderblandeingene kan foretaes kaldt eller varmt, og da er de kalde blandinger sterkere og tyngre enn de varme som får et lettere preg.
Esajas kirke

Eksteriør

Esajas kirke er oppført i senromansk stil som en korskirke i røde mursten med en høy granittsokkel. Over korsskæringen ses et sentraltårn med pyramidespir, østgavlen har en liten tresidet apisavslutning, mens skipet mot vest avsluttes av to tårn også med pyramidespir. Hovedinngangen under disse innrammes av en granittportal flankert av to mannshøye engler utført av Anders Bundgaard. Over portalen ses et galleri av fem rundbuede åpninger adskilt av granittsøyler. Tårn og tak har sort, glasert teglsten.

Interiør

Skipet er tredelt hvor midtskipet og korsarmene har tønnehvelv, korsskæring og sideskip har krysshvelv. Glassmaleriene i den lille apisutbygning er utført av Joakim Skovgaard i 1914. I koret står en døpefont utformet som en engel med muslingskall av H.P. Pedersen-Dan. Kirkens orgel er et Frobeniusorgel fra 1958 med 19 stemmer.
Flatene barneskule

Flatene barneskule er en barneskole i Førde kommune. Skolen hadde 276 elever i 2005 og gir undervisning for 1.-4. klassetrinn. Skolen ligger på Flatene på Ytre Hafstad. Skolen har et av de nyere skolebyggene i Førde.
Nyíregyháza

Historie

Nyíregyháza var først nevnt i 1209, men da bare som Nyír (som betyr «bjørk»). En kilde fra 1326 nevner at byen da hadde en kirke, og hadde fått det andre navnet, «egyház» (som betyr «kirke», eller bokstavelig 'et hus'). På midten av 1400-tallet hadde byen 400 innbyggere. Under den osmanske okkupasjonen på 1500-tallet var Nyíregyháza forlatt og først bosatt igjen i 1630- og 1640-årene. 
Etter den ungarske selvstendighetskrigen ledet av prins Frans Rákóczi II vokste folketallet i byen. De fleste nybyggerne kom fra Slovakia. I 1786 fikk Nyíregyháza retten til å holde fire markedsdager årlig, og på denne tiden var byen den største i fylket med 7 500 innbyggere. Tidlig på 1800-tallet var Nyíregyháza rik nok til å kjøpe seg fri fra sine føydale herrer, familiene Dessewffy og Károlyi. I løpet av disse velstående årene fikk byen et nytt rådhus, et sjukehus, flere skoler og en restaurant nær innsjøen Sóstó («Saltsjøen»).
Innbyggerne i byen tok aktivt del i den ungarske revolusjonen og selvstendighetskrigen, og etter revolusjonen var slått ned på og stoppet var mange av innbyggerne fengslet, blant annet borgermesteren Márton Hatzel.
På andre halvdel av 1800-tallet var Nyíregyháza mer og mer urbanisert og i 1876 var byen fylkessete i Szabolcs (som i dag er en del av det større fylket Szabolcs-Szatmár-Bereg). I 1858 fikk Nyíregyháza jernbane og flere nye bygninger var bygget, inkludert et telegrafkontor, et hovedpostkontor og et teater. I 1911 sto sporvognsnettet også ferdig. 
Etter de mange rettssakene og prøvingene etter første verdenskrig var Nyíregyháza under rumensk okkupasjon i ti måneder. Mellom de to verdenskrigene feiret byen 100-årsjubileum etter frigjøringen fra de føydale herrene. 
Under andre verdenskrig var mer enn 6 000 av jødene i byen deportert og 2 000 andre innbyggere var sendt til russiske arbeidsleirer («malenky robot»). Flere bygninger var ødelagt, inkludert Status Quo-synagogen. I dag er frontveggen bevart og en del av den jødiske gravplassen i Nyíregyháza. Her ligger blant annet storrabbi Joseph Leifer gravlagd. Han er sønn av den verdenskjente rabbien Mordachai av Nadvorna, og han slo seg ned i Nyíregyháza etter første verdenskrig. 
Fra 1960-tallet utviklet byen seg raskt og i dag er Nyíregyháza en av de mest velstående byene i Ungarn. Den er både et utdanningssenter og en populær turistdestinasjon. Mange kommer til de musikalske begivenhetene og festivalene i byen, særlig høstfestivalen «Nyírségi Ősz».
Kozlovka

Kozlovka (russisk: Козловка, tsjuvasjisk: Куславкка) er en by i Republikken Tsjuvasjia i Russland. Den ligger på høyre bredd av elva Volga, rundt 70 km sørøst for Tsjeboksary. Innbyggertall: 12 057 (est. 2006), 13 054 (folketelling 2002).
Bosetningen ble grunnlagt i 1671. Den fikk status som bymessig bosetning i 1938 og bystatus i 1967.
V-type-asteroide

V-type-asteroider eller vestoider er asteroider med like spektrum som 4 Vesta, den langt største asteroiden i klassen og som er opphavet til navnet.
En stor del av asteroidene har baneelement like som de til Vesta, enten nære nok til å være en del av Vesta-familien, eller med like eksentrisiteter og inklinasjoner, men med en store halvakse mellom ca. 2,18 AE og Kirkwoodgapet ved 2,50 AE. Dette hinter til at de fleste av dem eller alle har sitt opphav som biter av Vesta sin overflate, kanskje blåste av som følge av et eneste kjempekraftig nedslag en viss tid i historien. Det enorme nedslagskrateret på Vestas sørlige halvkule er hovedkandidat for nedslagsplass.
V-typene er moderat lyse og lignende den mer vanlige S-typen, som består av stein–jernasteroider og ordinære kondritter. Den relativt sjeldne V-typen inneholder mer pyroksen enn S-typen.
Spekteret til V-typen har et kraftig absorpsjonstrekk opp mot 0,75 μm , et rundt 1 μm og er veldig rød ned mot 0,7 μm. I de synlige bølgelengdene er spektrumet til V-typene, inkludert Vesta selv, like spektrumene til basalte akondritt HED-meteoritter.
En J-type har blitt foreslått for asteroider med et særlig kraftig 1 μm absorpsjonstrekk likt det av diogenittmeteoritter. Disse kommer sannsynligvis fra dypere deler av Vestas jordskorpen.
Stoltenberg (Tyskland)

Stoltenberg er en liten kommune og landsby nordøst i den tyske delstaten Schleswig-Holstein. Den ligger ved Østersjøen (nærmere bestemt Passader See) i landkretsen Plön, omfatter 7,78 km² og har 360 innbyggere (2003). Den er en del av Amt Selent/Schlesen.

Historie

I likhet med nabolandsbyene Schlesen og Fargau-Pratjau tilhørte Stoltenberg godset Salzau. Dette hørte opprinnelig til den østlige del av hertugdømmet Holstein. Etter at hertugdømmene Schleswig og Holstein ble annektert av Preussen i 1867/1868 ble det en del av den nye landkretsen Plön.
Etter oppløsningen av godsdistriktene i Schleswig-Holstein i 1927 ble Stoltenberg en egen kommune i det daværende amt Schlesen.

Geografi

Kommunen Stoltenberg består av selve landsbyen Stoltenberg samt godsene Ottenhof og Charlottenthal, i tillegg til gårdene Jabek og Adolfshof.
Nestor Espenilla jr.

Utdanning og yrkeserfaring

Espenilla hadde bachelor of science-grad i bedriftsøkonomi og MBA-grad fra University of the Philippines. I tillegg hadde var han master of science i politikkstudier fra Graduate Institute of Policy Science i Tokyo. 
Han begynte å jobbe ved sentralbanken i 1981, som gjeldsanalytiker. Han jobbet seg oppover i sentralbanken, dels innenfor økonomisk forskning, dels innenfor internasjonal virksomhet, og ble i 2005 utnevnt til visesentralbanksjef (Deputy Governor). Som visesentralbanksjef hadde han ansvar for tilsyn med finansnæringen og reguleringen av denne.  
Da Amando Tetangco jr. sin periode som sentralbanksjef utløp, var Espenilla én av flere kandidater for å overta denne stillingen. Andre kandidater var en annen visesentralbanksjef, Diwa Guinigundo, tidligere handelsminister og styremedlem i sentralbanken Peter Favila, og Antonio Moncupa Jr, president i EastWest Bank. Filippinenes president Rodrigo Duterte valgte Espenilla, blant annet for å sikre en myk overgang og kontinuitet.
Jesuittreduksjoner

Jesuittreduksjoner var et system av misjonsstasjoner, først og fremst i Sør-Amerika, opprettet av prester fra Jesuittordenen. Ordenen hadde i begynnelsen av 1600-tallet fått lov av det spanske kongehuset til å misjonere i Paraguay som den gangen var større enn dagens stat. Kjerneområdet var det som i dag er det sørøstlige Paraguay mot grensen til Argentina. I motsetning til andre forsøk på misjon ville jesuittene omvende befolkningen til kristendommen, men ikke nødvendigvis til europeisk kultur. Det førte til en blanding av kulturen av de lokale guaraní-stammene og kristendommen. 
Reduksjonen fungerte bra og klarte å eksportere landbruksprodukter og føre befolkningen til et relativt velstående liv. Mot slavehandlere som gjorde området usikker ble lokale militser dannet. Reduksjoner ble etterhvert grunnlagt i omkringliggende land Argentina, Brasil og Bolivia. 
Reduksjonenes suksess skal ha vært en av grunnene som førte til utvisningen av Jesuittordenen fra spanske og portugisiske områder i 1767. Reduksjonene klarte ikke å bevare sin selvstendighet uten de europeiske prestene, men guaranífolket klarte å redde mye av sine tradisjoner på grunn av jesuittenes beskyttelse. 
Flere av bygningen og ruiner etter reduksjonene er i dag på UNESCOs verdensarvliste, så som misjonsstasjonene i Chiquitos og São Miguel das Missões i Brasil.